b'\n_START_ARTICLE_\nJorden rundt p\xc3\xa5 80 dager (film)\n_START_SECTION_\nHandling\n_START_PARAGRAPH_\nLondon 1872: Den britiske rikmannen Phileas Fogg (David Niven) inng\xc3\xa5r et dristig veddem\xc3\xa5l med sine kolleger i en gentlemansklubb i London. Fogg mener det er fullt mulig, med datidens fremkomstmidler, \xc3\xa5 reise Jorda rundt p\xc3\xa5 80 dager, noe som blir m\xc3\xb8tt med protester av de andre. Det ender med at Fogg vedder omtrent alt han eier og setter av g\xc3\xa5rde, sammen med sin nyansatte tjener Passepartout, for \xc3\xa5 bevise sin p\xc3\xa5stand. Akkurat i det tidsrommet som Fogg forlater London, blir "Bank of England" ranet, og en detektiv sendes etter f\xc3\xb8lget da de plutselig f\xc3\xa5r status som mistenkte. Ferden g\xc3\xa5r over land, vann og i lufta, og de er innom mange forskjellige land og kontinenter der de st\xc3\xb8ter p\xc3\xa5 utfordringer i fleng. Fogg og Passepartout gir aldri opp, og vandrer ufortr\xc3\xb8dent videre med friskt mot. Sammen er de fast besluttet p\xc3\xa5 \xc3\xa5 vinne veddem\xc3\xa5let, men det blir tidlig klart at det kommer til \xc3\xa5 holde hardt \xc3\xa5 rekke fristen som er satt. Hjemme i London sitter alle og venter p\xc3\xa5 stadige nyheter om Foggs ville ferd rundt jordkloden i stadig kamp mot tiden.\n_START_SECTION_\nPriser\n_START_PARAGRAPH_\nFilmen ble bel\xc3\xb8nnet med fem Oscar (beste film, beste foto, beste manus, beste klipp og beste musikk), to Golden Globe (beste dramafilm og beste skuespiller) og en pris fra Writers Guild of America. Den ble ogs\xc3\xa5 bel\xc3\xb8nnet med prisen for beste film av National Board of Review, samt beste film og beste manus av New York Film Critics Circle Awards.'